Max Hermansen, talsmann for den islamkritiske organisasjonen Pegida, har et antikvariat på Grünerløkka i Oslo. I natt har noen brukt rød spraymaling til å skrive "Nazisvin" og tegne et hakekors på fasaden.

Pegida-talsmannen sier han nå må stenge antikvariatet, etter at det han oppfatter som motstandere har oppdaget at det er hans butikk. – Det er rett og slett for farlig å fortsette å ha den, sier Hermansen til NRK.

Max Hermansen syns hærverket er forferdelig: – Jeg vet at jeg har stilt meg opp mot noen veldig sterke krefter, og at disse sterke kreftene forsøker å gjøre det de kan for å stoppe meg. Det går inn på meg.

Vil vente med anmeldelse

Max Hermansen sier han vil anmelde hærverket, men at han venter til i morgen:

– Grønland politistasjon er den eneste stasjonen som er åpen i dag, og Grønland er et område som ikke er trygt for meg.

Tidligere har Max Hermansen mistet en deltidsjobb i Oslo-skolen på grunn av sin tilknytning til Pegida-bevegelsen. Han er også sykmeldt fra en annen lærerjobb. At han nå må legge ned bruktbutikken blir en ny belastning:

– Det ser heller ikke ut til at jeg heller kan komme tilbake som lærer. Det er ikke morsomt, sier Hermansen.

Les også: Bruker store ressurser på Pegida-marsjene